Nicoline Sørensen
Nicoline Sørensen er en dansk fodboldspiller, der spiller for den engelske klub Everton og for det danske landshold. Hun har spillet 53 landskampe og scoret 8 mål for Danmark (pr. 1. august 2023). Med det danske landshold vandt hun sølv ved EM i fodbold i 2017.
Nicoline Sørensen spillede ungdomsfodbold i Måløv BK og BSF, inden hun som blot 16-årig skrev kontrakt med den svenske klub FC Rosengård, hvor hun bl.a. blev holdkammerater med brasilianeren Marta da Silva. Med Rosengård vandt Nicoline Sørensen det svenske mesterskab i 2014, men vendte allerede året efter tilbage til dansk fodbold og Brøndby, dels for at få mere spilletid, dels for at færdiggøre gymnasiet. Afbrudt af en enkelt sæson i Linköpings FC i Sverige (2017/2018) spillede Nicoline Sørensen i Brøndby frem til 2020, hvor det bl.a. blev til tre danske mesterskaber, ligesom hun blev topscorer i Kvindeligaen med 16 mål i sæsonen 2019/2020. I sommeren 2020 skiftede den målfarlige angriber til Everton i Women's Super League.
Nicoline Sørensen har spillet på alle DBU's ungdomslandshold og debuterede den 22. oktober 2016 på A-landsholdet i en kamp mod Island. Ved EM-slutrunden i 2017, hvor Danmark nåede finalen, spillede hun to kampe.
I september 2021 pådrog Nicoline Sørensen sig en slem korsbåndsskade i en ligakamp for Everton. Skaden holdt hende ude af både klub- og landsholdsfodbold i over et år, og Nicoline Sørensen gik bl.a. glip af EM-slutrunden i 2022 (udsat fra 2021 pga. coronapandemien). Hun gjorde comeback på landsholdet i februar 2023 i en venskabskamp mod Norge og spillede tre kampe ved VM i 2023.
Nicoline Sørensen blev af DBU kåret til Årets Kvindelige Talent 2016 og til Årets Spiller i Kvindeligaen i 2019.